LIN – Likestilling, Inkludering og Nettverk

**LIN – Likestilling, Inkludering og Nettverk** er en norsk sivilsamfunnsorganisasjon av og for innvandrere i Norge. Organisasjonen tilbyr kurs og veiledning for innvandrere, samt kompetanseheving for arbeidsgivere, tillitsvalgte og politikere. LIN jobber politisk for å bedre innvandreres rettigheter og muligheter til å delta i det norske samfunnet, blant annet som medlem av Samarbeidsforum mot fattigdom – regjeringens kontaktutvalg for økonomisk og sosialt vanskeligstilte.

## Historie
På Furuset den 15. januar 2009 grunnla Bibi Thaiba Musavi organisasjonen, da ved navn Alna Kvinnegruppe. Musavi hadde møtt mange innvandrerkvinner som hadde behov for hjelp og veiledning for å finne seg til rette i Norge. Med en fulltidsjobb på dagtid arbeidet hun til tider døgnet rundt for å få organisasjonen på beina. Organisasjonen ble et utspring fra hennes barne- og ungdomskamp, møtene hun hadde med kvinner og historiene de fortalte. Musavi hadde møtt mange kvinner som led under negativ sosial kontroll, økonomisk og fysisk vold i egne hjem. Hun startet derfor organisasjonen med et ønske om å hjelpe og styrke disse kvinnenes muligheter til å kjempe for sine rettigheter. 

Retten til å tilegne seg kompetanse og friheten til å jobbe ble grunnpilarene bak LINs arbeid. Over 150 damer fra lokalsamfunnet deltok på åpningsmøtet til Alna Kvinnegruppe i 2009. Dette synliggjorde behovet for et samlingspunkt for innvandrerkvinner hvor de kunne styrke hverandre i fellesskap. Alna Kvinnegruppe vokste og ble i 2011 til LIN – Likestilling, Inkludering og Nettverk, en organisasjon med tilbud til innvandrerkvinner i hele Oslo. Stor etterspørsel bidro til at LIN i 2016 åpnet dørene for begge kjønn. Organisasjonen har lenge holdt foredrag i voksenopplæringen landet over, men utvidet i 2024 også kursvirksomheten til utenfor Oslo. I dag har organisasjonen kurs i Buskerud, Oslo, Vestfold og Østfold.

Daglig leder, Rabia Musavi, har hatt en sentral rolle i oppbyggingen av organisasjonen siden den ble grunnlagt i 2009. I 2018 ble hun utnevnt til daglig leder av LINs tidligere styre, ledet av Mihriban Rai. Etter mange års utrettelig innsats ble Rabia Musavi i 2023 tildelt tittelen som medgrunnlegger av LIN. Tillit og brukermedvirkning har drevet LIN fra å lene seg på frivillig innsats til å bli en nasjonal, prisvinnende ressursorganisasjon med åtte ansatte.

## Kurs og tilbud
LIN organiserer ulike kurs og aktiviteter for innvandrere og institusjoner som arbeider med innvandrere.
* Arbeidstrening: Arbeidsrettet tiltak for kvinner uten høyere utdanning i alderen 22–50 år hvor deltakerne får bistand med søknad og CV, samtidig som de lærer om norsk arbeidskultur før de utplasseres i praksis hos Scandic.
* Brobyggerkurs: Et kurs for de som ønsker å hjelpe andre innvandrere og lære mer om deres rettigheter og hjelpetilbud. Kursrekken gir en innføring i det norske samfunnet og dekker temaer som frivillighet, helse, arbeidsrett, barnevern, seksualitet og utlendingsrett.
* Foredrag: LIN holder foredrag i voksenopplæringen landet over om temaene rasisme og diskriminering, vold i nære relasjoner og seksuell helse. Organisasjonen holder foredrag på bestilling for offentlige instanser, høyskoler, universiteter, arbeidsgivere, tillitsvalgte og andre private aktører.
* Karriereveiledning: I samarbeid med Jobb X hos Antirasistisk Senter får deltakerne hjelp med utforming av søknad, CV og jobbsøkeprosessen.
* Mentorordning: Arbeidsrettet tiltak for innvandrere med høyere utdanning der de matches med en mentor fra sin sektor som bistår med innsikt i deres bransje, samt utvidet profesjonelt nettverk. Sammen lærer deltakerne om jobbsøking i Norge, arbeidsrett, lønnsforhandlinger og arbeidslivets sosiale spilleregler.
* Norskkurs: I samarbeid med NoTe Norwegian Teaching tilbyr LIN norskkurs på nivå A2 for innvandrere uten høyere utdanning.
* Rettshjelp: Alle medlemmer av LIN kan få gratis rettshjelp.
* Svømmekurs: I samarbeid med Svømmeakademiet arrangerer LIN årlige svømmekurs for minoritetskvinner på Sagene Folkebad.

## Utmerkelser
I 2020 vant LIN OXLO-prisen for arbeidet med informasjonsspredning under pandemien. I 2023 vant LIN Mangfoldsprisen i regi av HER-Awards. LIN har blitt nominert blant annet til Jenteprisen og Voksenopplæringsprisen.

## Referanser


## Eksterne lenker
*  
*  
*  
*  
*  
*  
*